1.Johdanto

Komissio vastaa .eu-aluetunnuksesta, jota käyttää EU:ssa nykyään 3,6 miljoonaa loppukäyttäjää . .eu-verkkotunnus perustettiin asetuksella (EY) N:o 733/2002 ja komission asetuksella (EY) N:o 874/2004. Kyseiset säädökset kumottiin hiljattain asetuksella (EU) 2019/517, jäljempänä ’.eu-asetus’, joka tuli voimaan 18. huhtikuuta 2019, ja sitä sovelletaan 13. lokakuuta 2022 alkaen.

.eu-verkkotunnusta hallinnoi .eu-rekisteri. Rekisterinä toimii nykyään yksityinen, riippumaton ja voittoa tavoittelematon järjestö EURid komission kanssa tehdyn 12. lokakuuta 2022 asti voimassa olevan käyttöoikeussopimusten perusteella. Komissio valitsee 13. lokakuuta 2022 alkaen .eu-rekisterinä toimivan tahon ja tekee sen kanssa sopimuksen .eu-asetuksen 19 artiklan 2 kohdan mukaisesti.

Rekisterin on .eu-asetuksen mukaan otettava käyttöön toimintalinjoja ja toteutettava toimenpiteitä verkkotunnuksilla keinottelun ja rekisteröinnin väärinkäytön estämiseksi. Verkkotunnuksilla keinottelulla ja niiden väärinkäytöllä tarkoitetaan sellaisen verkkotunnuksen rekisteröintiä, joka on identtinen tai sekaannusta aiheuttavalla tavalla samankaltainen kuin nimi, johon kohdistuu jokin kansallisessa ja/tai unionin oikeudessa tunnustettu tai vahvistettu oikeus, jos a) verkkotunnuksen haltija on rekisteröinyt tämän verkkotunnuksen ilman oikeuksia tai oikeutettua etua verkkotunnukseen tai b) verkkotunnus on rekisteröity tai sitä käytetään vilpillisessä mielessä .

EU:n tasolla suojattuja oikeuksia ovat muun muassa rekisteröidyt kansalliset ja yhteisön tavaramerkit, maantieteelliset merkinnät ja alkuperänimitykset sekä seuraavat kansallisella tasolla suojatut teollis- ja tekijänoikeudet:

·rekisteröimättömät tavaramerkit

·kaupalliset merkit

·yritysten tunnukset

·yhtiöiden nimet

·sukunimet

·suojattujen kirjallisten ja taiteellisten teosten selvästi erottuvat nimet.

Jos .eu-verkkotunnusten rekisteröintiin liittyy keinottelua tai väärinkäyttöä, ne on suljettava .eu-verkkotunnuksia koskevan vaihtoehtoisen riidanratkaisumenettelyn tai oikeuden haltijoiden vireille paneman tuomioistuinmenettelyn kautta.

Komission on .eu-asetuksen mukaan edistettävä .eu-rekisterin, Euroopan unionin teollisoikeuksien viraston (EUIPO) ja muiden unionin elinten välistä yhteistyötä, jotta voidaan torjua verkkotunnusten rekisteröinnillä keinottelua ja rekisteröinnin väärinkäyttöä, muun muassa verkkotunnuksen valtausta, ja ottaa käyttöön yksinkertaistettuja hallinnollisia menettelyjä etenkin pieniä ja keskisuuria yrityksiä (pk-yritykset) varten.

Lisäksi .eu-asetuksessa edellytetään, että komissio arvioi viimeistään 30. kesäkuuta 2020 tätä yhteistyötä ja sitä, onko rekisterin otettava käyttöön pk-yrityksiä koskevia yksinkertaisempia hallinnollisia menettelyjä ja millä tavoin tämä on toteutettava. Komission on tämän jälkeen toimitettava arvioinnistaan kertomus Euroopan parlamentille ja neuvostolle. Komissio laati tämän kertomuksen noudattaakseen tätä lakisääteistä velvoitetta.

2.Tavoitteet ja menetelmät

2.1 Tavoitteet

Nimipalvelujärjestelmä (DNS) tukee saatavilla olevaa, toiminnallista ja luotettavaa internetiä, mutta sitä saatetaan käyttää väärin. Koska .eu-verkkotunnus ei muodosta poikkeusta, sitä koskevissa asetuksissa edellytetään sellaisten toimintalinjojen ja toimenpiteiden toteuttamista, joilla ehkäistään verkkotunnusten rekisteröinnin väärinkäyttöä ja rekisteröinnillä keinottelua.

Tässä kertomuksessa